### NN 158/2025 (31.12.2025.), Uredba o načinu trgovanja emisijskim jedinicama stakleničkih plinova

VLADA REPUBLIKE HRVATSKE

2388

Na temelju članka 79. stavka 1. Zakona o klimatskim promjenama i zaštiti ozonskog sloja (»Narodne novine«, broj 67/25.), Vlada Republike Hrvatske je na sjednici održanoj 30. prosinca 2025. donijela

UREDBU

O NAČINU TRGOVANJA EMISIJSKIM JEDINICAMA STAKLENIČKIH PLINOVA

I. OPĆE ODREDBE

Članak 1.

(1) Ovom Uredbom uređuju se obveze operatera postrojenja, operatora zrakoplova, brodarskih društava te reguliranih subjekata, praćenje i izvješćivanje o emisijama iz postrojenja, zrakoplovnih djelatnosti i pomorskih djelatnosti, način i mjerila za isključivanje malih postrojenja koja podliježu ekvivalentnim mjerama, način i mjerila za isključivanje malih postrojenja, pravila o praćenju i verifikaciji podataka iz izvješća o emisijama, osiguranje kvalitete podataka, način raspolaganja emisijskim jedinicama, pravila o praćenju i verifikaciji podataka iz izvješća o emisijama za regulirane subjekte, način primjene financijskih mjera u korist sektora izloženih riziku istjecanja ugljika, provjera izvješća o emisijama vezanim za mehanizam za graničnu naknadu na ugljik, pristup informacijama i način dostave podataka nadležnim tijelima Europske unije.

(2) Sastavni dio ove Uredbe je Prilog I. Staklenički plinovi.

Članak 2.

(1) Ovom se Uredbom u pravni poredak Republike Hrvatske prenose odredbe sljedećih direktiva Europske unije:

1. Direktive 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (SL L 275, 25. 10. 2003.) (u daljnjem tekstu: Direktiva 2003/87/EZ)

2. Direktive 2004/101/EZ Europskog parlamenta i Vijeća od 27. listopada 2004. o izmjeni Direktive 2003/87/EZ o uspostavljanju sustava trgovanja emisijskim jedinicama stakleničkih plinova unutar Zajednice, s obzirom na projektne mehanizme Kyotskog protokola (SL L 338, 13. 11. 2004.)

3. Direktive 2009/29/EZ Europskog parlamenta i Vijeća od 23. travnja 2009. o izmjeni Direktive 2003/87/EZ u svrhu poboljšanja i proširenja sustava Zajednice za trgovanje emisijskim jedinicama stakleničkih plinova (SL L 140, 5. 6. 2009.)

4. Direktive (EU) 2018/410 Europskog parlamenta i Vijeća od 14. ožujka 2018. o izmjeni Direktive 2003/87/EZ radi poboljšanja troškovno učinkovitih smanjenja emisija i ulaganja za niske emisije ugljika te Odluke (EU) 2015/1814 (SL L 76, 19. 3. 2018.).

(2) Ovom se Uredbom uređuje okvir za provedbu sljedećih akata Europske unije:

1. Odluke Komisije od 8. lipnja 2009. o detaljnom tumačenju zrakoplovnih djelatnosti navedenih u Prilogu I. Direktivi 2003/87/EZ Europskog parlamenta i Vijeća (objavljeno pod brojem dokumenta C(2009) 4293) (Tekst značajan za EGP) (SL L 149/69, 12. 6. 2009.)

2. Uredbe (EU) 2015/757 Europskog parlamenta i Vijeća od 29. travnja 2015 o praćenju emisija ugljikova dioksida iz pomorskog prometa, izvješćivanju o njima i njihovoj verifikaciji te o izmjeni Direktive 2009/16/EZ (Tekst značajan za EGP) (SL L 123/55, 19. 5. 2015.) (u daljnjem tekstu: Uredba (EU) 2015/757)

3. Provedbene uredbe Komisije (EU) 2018/2066 оd 19. prosinca 2018. o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća i o izmjeni Uredbe Komisije (EU) br. 601/2012 (Tekst značajan za EGP) (SL L 334, 31. 12. 2018.) (u daljnjem tekstu: Uredba Komisije (EU) 2018/2066)

4. Provedbene uredbe Komisije (EU) 2018/2067 оd 19. prosinca 2018. o verifikaciji podataka i akreditaciji verifikatora u skladu s Direktivom 2003/87/EZ Europskog parlamenta i Vijeća (Tekst značajan za EGP) (SL L 334, 31. 12. 2018.) (u daljnjem tekstu: Uredba Komisije (EU) 2018/2067)

5. Uredbe (EU) 2018/1999 Europskog parlamenta i Vijeća od 11. prosinca 2018. o upravljanju energetskom unijom i djelovanjem u području klime, izmjeni uredaba (EZ) br. 663/2009 i (EZ) br. 715/2009 Europskog parlamenta i Vijeća, direktiva 94/22/EZ, 98/70/EZ, 2009/31/EZ, 2009/73/EZ, 2010/31/EU, 2012/27/EU i 2013/30/EU Europskog parlamenta i Vijeća, direktiva Vijeća 2009/119/EZ i (EU) 2015/652 te stavljanju izvan snage Uredbe (EU) br. 525/2013 Europskog parlamenta i Vijeća (Tekst značajan za EGP) (SL L 328, 21. 12. 2018.) (u daljnjem tekstu: Uredba (EU) 2018/1999)

6. Delegirane uredbe Komisije (EU) 2019/331 оd 19. prosinca 2018. o utvrđivanju prijelaznih pravila na razini Unije za usklađenu besplatnu dodjelu emisijskih jedinica na temelju članka 10.a Direktive 2003/87/EZ Europskog parlamenta i Vijeća (Tekst značajan za EGP) (SL L 59/8, 27. 2. 2019.) (u daljnjem tekstu: Uredba Komisije (EU) 2019/331)

7. Delegirane odluke Komisije (EU) 2019/708 od 15. veljače 2019. o dopuni Direktive 2003/87/EZ Europskog parlamenta i Vijeća u pogledu utvrđivanja sektora i podsektora koji se smatraju izloženima značajnom riziku od istjecanja ugljika, za razdoblje od 2021. do 2030. (Tekst značajan za EGP) (SL L 120/20, 8. 5. 2019.) (u daljnjem tekstu: Delegirana odluka (EU) 2019/708)

8. Provedbene uredbe Komisije (EU) 2019/1842 оd 31. listopada 2019. o utvrđivanju pravila za primjenu Direktive 2003/87/EZ Europskog parlamenta i Vijeća u pogledu dodatnih aranžmana za prilagodbe dodjele besplatnih emisijskih jedinica zbog promjena razine aktivnosti (SL L 282, 4. 11. 2019.) (u daljnjem tekstu: Provedbena uredba (EU) 2019/1842)

9. Provedbene odluke Komisije (EU) 2025/1162 оd 5. lipnja 2025. o izmjeni Odluke Komisije 2005/381/EZ u pogledu upitnika za izvješćivanje o primjeni Direktive 2003/87/EZ Europskog parlamenta i Vijeća (priopćeno pod brojem dokumenta C(2025) 3697) (Tekst značajan za EGP) (SL L, 2025/1162, 24. 6. 2025.) (u daljnjem tekstu: Provedbena odluka Komisije (EU) 2025/1162

10. Uredbe (EU) 2023/956 Europskog parlamenta i Vijeća od 10. svibnja 2023. o uspostavi mehanizma za ugljičnu prilagodbu na granicama (Tekst značajan za EGP) (SL L 130/52, 15. 5. 2023.) (u daljnjem tekstu: Uredba (EU) 2023/956)

11. Provedbene uredbe Komisije (EU) 2023/1773 оd 17. kolovoza 2023. o utvrđivanju pravila za primjenu Uredbe (EU) 2023/956 Europskog parlamenta i Vijeća u pogledu obveza izvješćivanja za potrebe mehanizma za ugljičnu prilagodbu na granicama tijekom prijelaznog razdoblja (Tekst značajan za EGP) (SL L 228/94, 15. 9. 2023.) (u daljnjem tekstu: Uredba Komisije (EU) 2023/1773)

12. Provedbene uredbe Komisije (EU) 2023/2599 оd 22. studenoga 2023. o utvrđivanju pravila za primjenu Direktive 2003/87/EZ Europskog parlamenta i Vijeća u pogledu upravljanja brodarskim društvima koje provode upravljačka tijela nadležna za brodarsko društvo (Tekst značajan za EGP) (SL L 2023/2599, 23. 11. 2023.) (u daljnjem tekstu: Uredba (EU) 2023/2599)

13. Delegirane uredbe Komisije (EU) 2024/873 оd 30. siječnja 2024. o izmjeni Delegirane uredbe (EU) 2019/331 u pogledu prijelaznih pravila na razini Unije za usklađenu besplatnu dodjelu emisijskih jedinica (Tekst značajan za EGP) (SL L 2024/873, 4. 4. 2024.) (u daljnjem tekstu: Uredba Komisije (EU) 2024/873)

14. Ispravka Delegirane uredbe Komisije (EU) 2024/873 od 30. siječnja 2024. o izmjeni Delegirane uredbe (EU) 2019/331 u pogledu prijelaznih pravila na razini Unije za usklađenu besplatnu dodjelu emisijskih jedinica (SL L 2024/90242, 17. 4. 2024.) (u daljnjem tekstu: Ispravak Uredbe Komisije (EU) 2024/873)

15. Delegirane uredbe Komisije (EU) 2025/723 оd 6. veljače 2025. o dopuni Direktive 2003/87/EZ Europskog parlamenta i Vijeća utvrđivanjem detaljnih pravila za godišnji izračun razlika u cijeni između prihvatljivih zrakoplovnih goriva i fosilnog kerozina te za dodjelu emisijskih jedinica u okviru sustava EU-a za trgovanje emisijama za upotrebu prihvatljivih zrakoplovnih goriva (Tekst značajan za EGP) (SL L 2025/723, 16. 4. 2025.) (u daljnjem tekstu: Delegirana uredba (EU) 2025/723)

16. Provedbene uredbe Komisije (EU) 2025/772 оd 16. travnja 2025. o izmjeni i ispravku Provedbene uredbe (EU) 2019/1842 o utvrđivanju pravila za primjenu Direktive 2003/87/EZ Europskog parlamenta i Vijeća u pogledu dodatnih aranžmana za prilagodbe dodjele besplatnih emisijskih jedinica zbog promjena razine aktivnosti (Tekst značajan za EGP) (SL L 2025/772, 22. 4. 2025.) (u daljnjem tekstu: Provedbena uredba Komisije (EU) 2025/772).

Članak 3.

Izrazi koji se koriste u ovoj Uredbi, a imaju rodno značenje, koriste se neutralno i odnose se jednako na muški i ženski rod.

Članak 4.

Pojedini pojmovi koji se koriste u ovoj Uredbi imaju isto značenje kao pojmovi u Zakonu o klimatskim promjenama i zaštiti ozonskog sloja (»Narodne novine«, broj 67/25.; u daljnjem tekstu: Zakon) i propisima iz članka 2. ove Uredbe.

II. OBVEZE OPERATERA POSTROJENJA

Članak 5.

(1) Operater podnosi Ministarstvu plan praćenja emisija stakleničkih plinova iz Priloga I. ove Uredbe, na obrascima Europske komisije (u daljnjem tekstu: Komisija) u skladu s člankom 36. Zakona, koje Ministarstvo objavljuje na svojim mrežnim stranicama.

(2) Operater postrojenja temeljem članka 68. stavka 1. Zakona, dostavlja verificirano izvješće o emisijama Ministarstvu putem elektroničke pošte, na obrascima Komisije, koje Ministarstvo objavljuje na svojim mrežnim stranicama.

(3) Plan praćenja emisija stakleničkih plinova i izvješće o emisijama izrađuju se u skladu s Uredbom Komisije (EU) 2018/2066 i njezinim izmjenama i dopunama te važećim uputama Komisije donesenih na temelju Uredbe Komisije (EU) 2018/2066.

(4) Verifikacija izvješća o emisijama izrađuje se u skladu s Uredbom Komisije (EU) 2018/2067 i njezinim izmjenama i dopunama i važećim uputama Komisije o verifikaciji emisija stakleničkih plinova u sustavu trgovanja emisijskim jedinicama stakleničkih plinova.

(5) Djelatnost iz točke 27. Dodatka I. Zakona obuhvaća transport stakleničkih plinova u svrhu geološkog skladištenja na lokaciji skladištenja odobrenoj u skladu s propisom Europske unije kojim se uređuje skladištenje ugljikova dioksida, osim emisija obuhvaćenih nekom drugom djelatnošću iz Dodatka I. Zakona.

Postrojenja koja podliježu ekvivalentnim mjerama

Članak 6.

(1) Operater postrojenja koje je isključeno iz sustava trgovanja emisijskim jedinicama temeljem članka 45. Zakona, provodi mjere za postizanje ekvivalentnog doprinosa smanjenju emisija stakleničkih plinova.

(2) Ekvivalentna mjera iz stavka 1. ovoga članka provodi se plaćanjem posebne godišnje naknade na emisije stakleničkih plinova.

(3) Naknada iz stavka 2. ovoga članka u tekućoj za prethodnu godinu izračunava se kao razlika verificirane emisije iz postrojenja u prethodnoj kalendarskoj godini i emisije koja odgovara količini emisijskih jedinca koje bi se operateru tog postrojenja dodijelile u prethodnoj kalendarskoj godini, u skladu s Uredbom Komisije (EU) 2019/331, pomnožena s visinom jedinične naknade za prethodnu kalendarsku godinu.

(4) Jedinična naknada iz stavka 3. ovoga članka je novčani iznos izražen u eurima, a jednaka je ostvarenoj prosječnoj cijeni emisijskih jedinica postignutoj u trgovanju u prethodnoj kalendarskoj godini na dražbama na kojima je sudjelovala Republika Hrvatska u okviru sustava trgovanja emisijskim jedinicama Europske unije, na zajedničkoj dražbovnoj platformi Europske unije (European Energy Exchange AG, EEX).

(5) Iznos jedinične naknade za svaku godinu trgovanja na svojim stranicama objavljuje Fond za zaštitu okoliša i energetsku učinkovitost do 30. travnja tekuće godine za prethodnu kalendarsku godinu.

(6) Naknadu iz stavka 2. ovoga članka, a u skladu sa stavkom 3. ovoga članka, obračunava i naplaćuje Fond za zaštitu okoliša i energetsku učinkovitost od obveznika naknade iz stavka 1. ovoga članka.

(7) Ministarstvo dostavlja Fondu za zaštitu okoliša i energetsku učinkovitost popis postrojenja iz stavka 1. ovoga članka s iznosom verificiranih emisija i iznosom emisijskih jedinica koje bi se dodijelile za postrojenje za prethodnu kalendarsku godinu najkasnije do 31. svibnja tekuće godine.

Isključivanje postrojenja s emisijama
 manjim od 2500 tona CO2

Članak 7.

(1) Operateri postrojenja koji zadovoljavaju uvjete iz članka 46. stavka 1. Zakona, isključuju se iz sustava trgovanja emisijskim jedinicama u skladu s odredbama članka 46. Zakona.

(2) U slučaju da se postrojenje koje je isključeno temeljem članka 46. Zakona ponovno uključuje u sustav trgovanja emisijskim jedinicama u skladu s člankom 47. stavkom 2. Zakona, postrojenju se ponovno dodjeljuju emisijske jedinice počevši od godine ponovnog uključenja u sustav trgovanja emisijskim jedinicama u skladu s člankom 5. stavkom 4. Provedbene uredbe (EU) 2019/1842 i njezinim izmjenama i dopunama.

(3) Ministarstvo informaciju o isključenim i ponovno uključenim postrojenjima u sustav trgovanja emisijskim jedinicama objavljuje na službenoj mrežnoj stranici.

Način raspolaganja emisijskim jedinicama

Članak 8.

(1) Operaterima postrojenja se vrši raspodjela emisijskih jedinica u skladu s odredbama Zakona.

(2) Dodjela besplatnih emisijskih jedinica operaterima postojećih postrojenja provodi se u skladu s odredbama Zakona, Uredbe Komisije (EU) 2019/331 i njezinim izmjenama i dopunama i Provedbene uredbe (EU) 2019/1842 i njezinim izmjenama i dopunama.

(3) Ministarstvo može suspendirati izdavanje besplatnih emisijskih jedinica postrojenju dok ne utvrdi da ne postoji obveza prilagodbe dodjele tom postrojenju ili dok Komisija ne donese odluku o prilagodbama dodjele tom postrojenju, u skladu s člankom 23. stavkom 4. Uredbom Komisije (EU) 2019/331 i njezinim izmjenama i dopunama.

(4) Ministarstvo suspendira izdavanje besplatnih emisijskih jedinica ako operater postrojenja nije dostavio verificirano izvješće o razini aktivnosti.

(5) Suspenzija dodjele emisijskih jedinica u skladu sa stavcima 3. i 4. ovoga članka ostaje na snazi, dok Ministarstvo ne utvrdi da ne postoji obveza prilagodbe dodjele tom postrojenju ili dok Komisija ne donese odluku u skladu s člankom 23. stavkom 4. Uredbe Komisije (EU) 2019/331 o prilagodbama dodjele tom postrojenju.

(6) Novim sudionicima u trgovanju emisijskim jedinicama, emisijske jedinice se besplatno dodjeljuju u skladu s odredbama Uredbe Komisije (EU) 2019/331 i njezinim izmjenama i dopunama i Provedbene uredbe (EU) 2019/1842 i njezinim izmjenama i dopunama.

(7) Ako je konačna godišnja količina emisijskih jedinica koje se besplatno dodjeljuju smanjena u skladu s člankom 22.a Uredbe Komisije (EU) 2019/331 i njezinim izmjenama i dopunama, operater postrojenja može dobiti povrat smanjenih emisijskih jedinica pod uvjetom da Ministarstvu dokaže da je ispunjen jedan od uvjeta navedenih u članku 1. stavku 3. Provedbene uredbe Komisije (EU) 2025/772.

(8) Za povrat smanjenih emisijskih jedinica u skladu sa stavkom 7. ovoga članka, operater postrojenja dostavlja Ministarstvu zahtjev za povrat smanjenih emisijskih jedinica u okviru verificiranog izvješća o razini aktivnosti u skladu s Provedbenom uredbom (EU) 2019/1842 i njezinim izmjenama i dopunama.

(9) Ministarstvo ocjenjuje zahtjev iz stavka 8. ovoga članka i odlučuje jesu li ispunjeni uvjeti iz članka 3.a stavka 1. Provedbene uredbe (EU) 2019/1842 i njezinih izmjena i dopuna.

(10) Ako Ministarstvo odluči da su uvjeti iz članka 3.a stavka 1. Provedbene uredbe (EU) 2019/1842 i njezinih izmjena i dopuna ispunjeni i Komisija donese odluku o prilagodbama dodjele tom postrojenju u skladu s člankom 23. stavkom 4. Uredba Komisije (EU) 2019/331 i njezinim izmjenama i dopunama, operater postrojenja svake godine prima punu količinu emisijskih jedinica za preostale godine u razdoblju dodjele koje počinje od godine u kojoj je podnesen zahtjev za povrat smanjenih emisijskih jedinica.

(11) Operateri postrojenja koji su dostavili plan klimatske neutralnosti u skladu s člankom 22.b Uredbe Komisije (EU) 2019/331 i njezinim izmjenama i dopunama, obvezni su izraditi izvješće o klimatskoj neutralnosti, u skladu s Provedbenom uredbom (EU) 2019/1842 i njezinim izmjenama i dopunama i dostaviti ga Ministarstvu do 31. ožujka 2026. za razdoblje do 31. prosinca 2025. i do 31. ožujka svake pete godine nakon toga, za prethodno petogodišnje razdoblje.

(12) Izvješće iz stavka 11. ovoga članka dostavlja se na elektroničkim obrascima Komisije, koje Ministarstvo objavljuje na svojim mrežnim stranicama.

(13) Ako su ispunjeni uvjeti utvrđeni u članku 22.b stavku 1. podstavku 2. Uredbe Komisije (EU) 2019/331 i njezinim izmjenama i dopunama, emisijske jedinice dodjeljuju se u ukupnom iznosu za svaku godinu u primjenjivom razdoblju dodjele.

III. OBVEZE OPERATORA ZRAKOPLOVA

Plan praćenja i izvješće o emisijama

Članak 9.

(1) Operator zrakoplova podnosi Ministarstvu plan praćenja emisija stakleničkih plinova iz zrakoplova iz članka 50. stavka 1. i članka 54. stavka 4. Zakona, na obrascima Komisije, koje Ministarstvo objavljuje na svojim mrežnim stranicama.

(2) Operator zrakoplova podnosi verificirano izvješće o emisijama iz članka 68. stavaka 2. i 3. Zakona na obrascima Komisije, koje Ministarstvo objavljuje na svojim mrežnim stranicama.

(3) Operator zrakoplova plan iz stavka 1. ovoga članka i izvješća iz stavka 2. ovoga članka dostavlja Ministarstvu elektroničkim putem.

(4) Plan praćenja emisija stakleničkih plinova i izvješće o emisijama izrađuju se u skladu s Uredbom Komisije (EU) 2018/2066 i njezinim izmjenama i dopunama te važećim uputama Komisije donesenim na temelju Uredbe Komisije (EU) 2018/2066 i njezinim izmjenama i dopunama.

(5) Verifikacija godišnjeg izvješća o emisijama izrađuje se u skladu s Uredbom Komisije (EU) 2018/2067 i njezinim izmjenama i dopunama i važećim uputama Komisije o verifikaciji emisija stakleničkih plinova u sustavu trgovanja emisijskim jedinicama stakleničkih plinova.

Dodjela emisijskih jedinica

Članak 10.

(1) Operator zrakoplova elektroničkim putem podnosi Ministarstvu zahtjev za dodjelu emisijskih jedinica za upotrebu prihvatljivih zrakoplovnih goriva u skladu s člankom 3. Delegirane uredbe (EU) 2025/723.

(2) Izračun razlika u prosječnoj cijeni između prihvatljivih održivih zrakoplovnih goriva i fosilnog kerozina računa se u skladu s člankom 4. Delegirane uredbe (EU) 2025/723.

(3) Ministarstvo utvrđuje potražnju za emisijskim jedinicama za svakog operatora komercijalnog zračnog prijevoza u skladu s člankom 6. stavcima 1., 2. i 3. Delegirane uredbe (EU) 2025/723.

(4) Ministarstvo svake godine do 15. lipnja za svakog operatora komercijalnog zračnog prijevoza koji je podnio zahtjev iz stavka 1. ovoga članka dostavlja Komisiji informacije u skladu s člankom 6. stavkom 4. Delegirane uredbe (EU) 2025/723.

(5) Ministarstvo zaprima informaciju od Komisije o potrebi primjene faktora smanjenja dodjele u skladu s člankom 6. stavkom 5. podstavkom 3. Delegirane uredbe (EU) 2025/723.

(6) Na temelju informacija iz stavka 5. ovoga članka, Ministarstvo ponovno izračunava konačnu dodjelu emisijskih jedinica po operatoru komercijalnog zračnog prijevoza i o tome obavještava Komisiju u skladu s člankom 6. stavkom 5. podstavkom 3. Delegirane uredbe (EU) 2025/723.

(7) Ministarstvo zaprima od Komisije odluku o dodjeli emisijskih jedinica po operatoru komercijalnog zračnog prijevoza u skladu s člankom 6. stavkom 6. Delegirane uredbe (EU) 2025/723.

IV. OBVEZE BRODARSKIH DRUŠTAVA

Registracija u THETIS MRV

Članak 11.

Brodarska društva koja su dodijeljena na upravljanje Republici Hrvatskoj odnosno Ministarstvu kao tijelu nadležnom za upravljanje EU sustavom trgovanja emisijskim jedinicama, u skladu s Uredbom (EU) 2023/2599, evidentiraju se u namjenskom informacijskom sustavu Unije THETIS MRV koji je razvila i kojim upravlja Europska agencija za pomorsku sigurnost.

Plan praćenja i izvješće o emisijama

Članak 12.

(1) Brodarska društva iz članka 11. ove Uredbe, u skladu s člankom 60. stavcima 1. i 2. Zakona, podnose Ministarstvu plan praćenja emisija, kao i izmjene plana praćenja emisija, na odobrenje za svaki brod koji imaju u vlasništvu ili na upravljanju, a za koji je verifikator ocijenio da je u skladu s odredbama Uredbe (EU) 2015/757 i njezinim izmjenama i dopunama, putem automatiziranih sustava i formata za razmjenu podataka koji su sadržani u namjenskom informacijskom sustavu Unije THETIS MRV.

(2) Brodarska društva za svaki od svojih brodova koji su za pojedinu kalendarsku godinu bili u području obuhvata Uredbe (EU) 2015/757 i njezinih izmjena i dopuna, u skladu s člankom 61. stavcima 1. i 2. Zakona, podnose Ministarstvu godišnje verificirano izvješće o emisijama i izvješće o objedinjenim podacima na razini društva u skladu s odredbama Uredbe (EU) 2015/757 i njezinim izmjenama i dopunama, putem automatiziranih sustava i formata za razmjenu podataka koji su sadržani u namjenskom informacijskom sustavu Unije THETIS MRV.

V. OBVEZE REGULIRANIH SUBJEKATA

Status reguliranog subjekta

Članak 13.

(1) Ministarstvo od Hrvatske energetske regulatorne agencije (u daljnjem tekstu: HERA) zaprima obavijest o izdavanju, prijenosu i prestanku važenja dozvole za obavljanje energetske djelatnosti, po donošenju odgovarajućih rješenja u skladu s propisom kojim se uređuje obavljanje energetske djelatnosti, odnosno po proteku razdoblja na koje je dozvola bila izdana ili produžena.

(2) Ministarstvo nakon zaprimanja obavijesti iz stavka 1. ovoga članka, utvrđuje postojanje statusa reguliranog subjekta iz članka 4. stavka 1. točke 39. Zakona (u daljnjem tekstu: regulirani subjekt).

(3) Ministarstvo može od reguliranog subjekta zatražiti i drugu dodatnu dokumentaciju i/ili dokaze temeljem kojih može utvrditi je li regulirani subjekt obveznik EU ETS2 sustava.

(4) Nakon utvrđivanja statusa reguliranog subjekta temeljem obavijesti iz stavka 1. ovoga članka ili upita gospodarskog subjekta, Ministarstvo dostavlja gospodarskom subjektu informaciju o statusu reguliranog subjekta i uputu o daljnjem postupanju.

(5) Informaciju iz stavka 4. ovoga članka Ministarstvo dostavlja elektroničkim putem i Ministarstvu financija, Carinskoj upravi (u daljnjem tekstu: Carinska uprava) te HERA-i.

(6) Ukoliko Ministarstvo utvrdi da je gospodarski subjekt obveznik EU ETS2 sustava iz članka 62. Zakona, regulirani subjekt je dužan podnijeti Ministarstvu zahtjev za izdavanje dozvole za emisije stakleničkih plinova u skladu s člankom 64. stavcima 1. i 2. Zakona.

(7) Plan praćenja emisija stakleničkih plinova iz članka 64. stavka 2. Zakona, izvješće o emisijama iz članka 68. stavaka 7. i 8. Zakona, izrađuje se na obrascima Komisije koje Ministarstvo objavljuje na svojim mrežnim stranicama.

Promjene u obavljanju djelatnosti reguliranog subjekta

Članak 14.

(1) Regulirani subjekt dužan je u skladu s odredbama članka 66. Zakona obavijestiti Ministarstvo o promjeni u obavljanju djelatnosti iz Dodatka II. Zakona, ili obavijestiti Ministarstvo o planiranom danu promjene u obavljanju te djelatnosti.

(2) Obavijest o promjeni u obavljanju djelatnosti u skladu sa stavkom 1. ovoga članka u stečajnom postupku dostavlja stečajni upravitelj.

(3) U slučaju izmjene dozvole iz članka 66. Zakona, regulirani subjekt dužan je izraditi izvješće o emisijama u skladu s člankom 68. stavkom 7. Zakona i koje je verificirano u skladu s člankom 69. stavkom 2. Zakona, za razdoblje od početka kalendarske godine u kojoj je prestalo s obavljanjem djelatnosti iz Dodatka II. Zakona, do dana prestanka obavljanja djelatnosti iz Dodatka II. Zakona.

VI. FINANCIJSKE MJERE I MEHANIZAM ZA GRANIČNU NAKNADU NA UGLJIK

Financijske mjere u korist sektora izloženih riziku istjecanja ugljika

Članak 15.

(1) Ministarstvo izrađuje popis djelatnosti i financijskih mjera iz članka 109. stavka 10. Zakona na temelju analize sektora odnosno podsektora koji se smatraju izloženima značajnom riziku od izmještanja emisija stakleničkih plinova u treće zemlje zbog troškova vezanih za emisije stakleničkih plinova ugrađenih u cijene električne energije.

(2) Analize iz stavka 1. ovoga članka uključivati će postojeće financijske potpore u Republici Hrvatskoj za sektore, odnosno podsektore navedene u Prilogu I. Smjernica za određene mjere državne potpore povezane sa sustavom trgovanja emisijskim jedinicama stakleničkih plinova nakon 2021. (2020/C 317/04) (SL C 317/5, 25. 9. 2020.) i dopuni Smjernica za određene mjere državne potpore povezane sa sustavom trgovanja emisijskim jedinicama stakleničkih plinova nakon 2021. (2021/C 528/01) (SL C 528/1 od 30. 12. 2021.).

Provjera izvješća vezanih za mehanizam za graničnu naknadu na ugljik

Članak 16.

(1) Svaki deklarant iz članka 2. stavka 1. Uredbe Komisije (EU) 2023/1773 ima obvezu izvješćivanja o podatcima vezanim za mehanizam za graničnu naknadu na ugljik (u daljnjem tekstu: CBAM), u skladu s člankom 3. Uredbe Komisije (EU) 2023/1773.

(2) Ministarstvo na zahtjev Komisije, pokreće preispitivanje i procjenu podataka, informacija i popisa deklaranata koji imaju obvezu dostave CBAM izvješća iz stavka 1. ovoga članka u skladu s člankom 14. stavkom 1. Uredbe Komisije (EU) 2023/1773.

(3) Ministarstvo zaprima od Komisije popis deklaranata koji izvješćuju s poslovnim nastanom u Republici Hrvatskoj za koje Komisija ima razloga vjerovati da nisu ispunili obvezu podnošenja izvješća o CBAM-u u skladu s Uredbom Komisije (EU) 2023/1773.

(4) Ministarstvo zaprima obavijest Komisije putem CBAM registra o pokretanju i rezultatima pregleda CBAM deklaracije u skladu s člankom 19. stavkom 2. podstavkom 2. Uredbe (EU) 2023/956.

(5) Ministarstvo putem CBAM registra obavještava Komisiju o pokretanju i rezultatima pregleda CBAM deklaracije u skladu s člankom 19. stavkom 2. podstavkom 3. Uredbe (EU) 2023/956.

(6) Ministarstvo zaprima obavijest Komisije putem CBAM registra o preliminarnom izračunu ukupnog broja CBAM certifikata u skladu s člankom 19. stavkom 4. Uredbe (EU) 2023/956.

(7) Ako Ministarstvo zaključi da je prijavljeni broj CBAM certifikata koji se trebaju predati netočan ili da nije podnesena CBAM deklaracija u skladu s člankom 6. Uredbe (EU) 2023/956, ono će odrediti broj CBAM certifikata koje je ovlašteni CBAM deklarant trebao predati, uzimajući u obzir informacije koje je dostavila Komisija, u skladu s člankom 19. stavkom 5. Uredbe (EU) 2023/956.

(8) Ministarstvo će obavijestiti ovlaštenog CBAM deklaranta o utvrđenom broju CBAM certifikata iz stavka 7. ovoga članka i zatražiti da ovlašteni CBAM deklarant preda dodatne CBAM certifikate u roku od mjesec dana.

VII. IZVJEŠĆIVANJE PREMA EUROPSKOJ KOMISIJI

Članak 17.

(1) Ministarstvo dostavlja Komisiji izvješće o primjeni propisa Europske unije kojima se uspostavlja sustav trgovanja emisijskim jedinicama do 30. lipnja tekuće godine za proteklu kalendarsku godinu.

(2) Izvješće iz stavka 1. ovoga članka odnosi se posebno na postupak dodjele emisijskih jedinica, funkcioniranje Registra Unije, primjenu provedbenih mjera za praćenje emisija i izvješćivanje o emisijama, verifikaciju i akreditaciju verifikatora, pitanja vezana uz sukladnost s propisom Europske unije kojim se uspostavlja sustav trgovanja emisijskim jedinicama i oporezivanje emisijskih jedinica.

(3) Ministarstvo izrađuje izvješće iz stavka 1. ovoga članka u skladu s Provedbenom odlukom Komisije (EU) 2025/1162 kojim se uređuje sastavljanje godišnjeg izvješća o provedbi sustava trgovanja emisijskim jedinicama.

(4) Izvješćivanje Komisije o korištenju financijskih sredstava od prodaje emisijskih jedinica putem dražbi obavlja se u skladu s Uredbom (EU) 2018/1999.

VIII. INFORMIRANJE

Članak 18.

(1) Ministarstvo na svojim mrežnim stranicama objavljuje Odluke koje se odnose na dodjelu emisijskih jedinica i izvješća o emisijama za operatere postrojenja, operatore zrakoplova, regulirane subjekte te brodarska društva.

(2) U slučaju podataka koje su operateri postrojenja, operatori zrakoplova, regulirani subjekti te brodarska društva označili poslovnom tajnom u skladu s posebnim propisima, informacije se objavljuju na višoj razini objedinjavanja.

(3) Pristup javnosti informacijama o projektnim aktivnostima u kojima Republika Hrvatska sudjeluje ili ovlašćuje privatne ili javne subjekte za sudjelovanje u projektnim aktivnostima provodi se sukladno zakonu kojim se uređuje zaštita okoliša.

IX. ZAVRŠNE ODREDBE

Članak 19.

Danom stupanja na snagu ove Uredbe prestaje važiti Uredba o načinu trgovanja emisijskim jedinicama stakleničkih plinova (»Narodne novine«, broj 89/20.).

Članak 20.

Ova Uredba objavit će se u »Narodnim novinama«, a stupa na snagu 1. siječnja 2026.

Klasa: 022-03/25-03/91

Urbroj: 50301-05/14-25-8

Zagreb, 30. prosinca 2025.

Predsjednik
 mr. sc. Andrej Plenković, v. r.

PRILOG I.

STAKLENIČKI PLINOVI

Ugljikov dioksid (CO2)

Metan (CH4)

Didušikov oksid (N2O)

Fluorougljikovodici (HFC-i)

Perfluorougljici (PFC-i)

Sumporov heksafluorid (SF6)